Jukagiiri kiltmaa

Jukagiiri kiltmaa (vene keeles Юкагирское плоскогорье) on kiltmaa Venemaal Siberi kirdeosas Sahhas ja Magadani oblastis. Ta paikneb Kolõma jõe paremkaldal Korkodoni jõest Omoloni jõeni. Selle ulatus edelast kirdesse on 500 km ja laius kuni 300 km. Liivakivide ja saviste kivimite esinemispiirkonnas on ülekaalus lamedate nõlvadega madalmäed. Süvakivimid (graniit jt) moodustavad kõrgemaid (kuni 1185 m) isoleeritud mäemassiive.

Kõrguseni 400–600 m esineb lehistaiga, kõrgemal mägitundras kasvab kääbus-seedermänd, igikelts on laialt levinud.

Kategooria:Sahha geograafia
Kategooria:Magadani oblasti geograafia
Kategooria:Aasia lavamaad ja kiltmaad